[pic] | EUROPA-KOMMISSIONEN |

Bruxelles, den 24.11.2010

KOM(2010) 694 endelig

2010/0337 (NLE)

Forslag til

RÅDETS AFGØRELSE

om fastlæggelse af den holdning, Den Europæiske Union skal indtage i WTO's Almindelige Råd med hensyn til en afgørelse om en gennemsigtighedsmekanisme for præferencehandelsordninger

BEGRUNDELSE

1. På sit møde den 14.-15. december 2006 vedtog Verdenshandelsorganisations ("WTO") Almindelige Råd en afgørelse om etablering af en gennemsigtighedsmekanisme for regionale handelsaftaler[1].

2. På samme møde vedtog WTO's Almindelige Råd en afgørelse om gennemsigtighed for præferencehandelsordninger[2], i henhold til hvilken Handels- og Udviklingskomitéen var blevet anmodet om at drøfte gennemsigtigheden for præferencehandelsordninger i henhold til punkt 2 i bemyndigelsesbestemmelsen – bortset fra regionale handelsaftaler – og melde tilbage herom inden for seks måneder til Det Almindelige Råd med henblik på de nødvendige foranstaltninger. Afgørelsen var blevet vedtaget uanset resultaterne af drøftelserne i Handels- og Udviklingskomitéen. På basis af rapporter fra formanden for Handels- og Udviklingskomitéen var Det Almindelige Råd efterfølgende nået til enighed om at udvide fristen for Handels- og Udviklingskomitéens drøftelse af dette spørgsmål og dens tilbagemelding med henblik på de nødvendige foranstaltninger med successive seksmånedsperioder. Den seneste udvidelse af fristen, som er vedtaget af rådet i juli 2010, løber indtil december 2010.

3. Efter omfattende forhandlinger i Handels- og Udviklingskomitéen og uformelle høringer afsluttede Handels- og Udviklingskomitéen på sit 80. møde den 4. oktober 2010[3] sin behandling af spørgsmålet og traf afgørelse om en gennemsigtighedsmekanisme for præferencehandelsordninger til fremlæggelse for Det Almindelige Råd med henblik på vedtagelse.

4. Med hensyn til præferencehandelsordningers gennemsigtighed afspejlede vores mål og holdning ved forhandlingerne den vægt, vi bl.a. lægger på: 1) en øgelse af kendskabet til udviklingen inden for præferencehandelsordninger i hele verden; 2) mulighederne for at overvåge og vurdere de måder, hvorpå andre medlemmers præferencehandelsordninger kan få indflydelse på vores handel og vores investeringer, idet der også bør tages hensyn til den kendsgerning, at både industrilande og udviklingslande, som er medlemmer af WTO, yder præferencer; 3) sikring af en mere velfungerende WTO-overvågning og -vurdering af præferencehandelsordninger og 4) en bedre forståelse af præferencehandelsordningers virkning og deres interaktion med det multilaterale handelssystem. Det udkast, der er opnået enighed om, anses for at opfylde disse mål. Det supplerer den allerede foreløbigt vedtagne WTO-gennemsigtighedsmekanisme for regionale handelsaftaler, som omfatter gensidige præferenceaftaler.

5. Selv om gennemsigtighedsmekanismen for præferencehandelsordninger vil kræve, at EU opdeler data mellem forskellige præferenceordninger, er de data, WTO-sekretariatet kræver, i de fleste tilfælde allerede offentligt tilgængelige fra forskellige kilder og databaser. De vejledninger og de faktuelle fremstillinger, der leveres af WTO-sekretariatet, vil generelt være mere ensartede, konsistente og omfattende præsentationer af præferencehandelsordninger.

6. Gennemsigtighedsmekanismen omfatter udelukkende procedurespørgsmål vedrørende meddelelse af præferencehandelsordninger og deres præsentation og behandling i WTO og foregriber ikke substansen i de relevante bestemmelser i bemyndigelsesbestemmelsen eller andre instrumenter, der er nævnt i punkt 1, litra a), b) eller c), i gennemsigtighedsmekanismen, og påvirker heller ikke på nogen måde medlemmernes rettigheder og pligter under WTO-aftalerne.

7. Med henblik på at sikre at medlemmer blandt udviklingslandene fuldt ud kan gøre brug af mekanismen, indeholder udkastet en bestemmelse om teknisk bistand fra WTO's sekretariat til medlemmer blandt udviklingslandene, navnlig til de mindst udviklede lande, i forbindelse med gennemførelsen af gennemsigtighedsmekanismen.

8. Gennemsigtighedsmekanismen for præferenceordninger forventes formelt vedtaget af WTO's Almindelige Råd på rådets møde den [14.-15. december 2010]. Denne gennemsigtighedsmekanisme vil finde anvendelse på foreløbigt grundlag, indtil WTO's medlemmer vedtager dens permanente anvendelse. I overensstemmelse med mekanismens bestemmelser tager medlemmerne efter tre år mekanismen op til revison og ændrer den om nødvendigt i lyset af de erfaringer, der er indhentet ved dens foreløbige anvendelse.

9. På tidspunktet for vedtagelsen i WTO's Almindelige Råd fremsætter alle de fire medforslagsstillere og EU en erklæring, der går ud på, at man under forhandlingerne nåede frem til, at en afgørelse om mekanismens permanente anvendelse skulle tage højde for status for gennemsigtighedsmekanismen for de regionale handelsaftaler.

2010/0337 (NLE)

Forslag til

RÅDETS AFGØRELSE

om fastlæggelse af den holdning, Den Europæiske Union skal indtage i WTO's Almindelige Råd med hensyn til en afgørelse om en gennemsigtighedsmekanisme for præferencehandelsordninger

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 207, sammenholdt med artikel 218, stk. 9,

under henvisning til forslag fra Europa-Kommissionen og

ud fra følgende betragtninger:

(1) På mødet i WTO's Almindelige Råd den 14.-15. december 2006 blev WTO-medlemmerne enige om at føre forhandlinger, som bl.a. havde til formål at afklare og forbedre discipliner og procedurer for præferencehandelsordninger.

(2) Forbedring af gennemsigtigheden i præferencehandelsordninger og deres virkninger er af systemisk interesse og vil være en fordel for alle WTO-medlemmer.

(3) På mødet i WTO's Almindelige Råd den 29. juli 2010 blev der opstillet en tidsfrist indtil december 2010 for fuldendelse af forhandlingerne om gennemsigtighedsmekanismen for præferencehandelsordninger.

(4) WTO's Handels- og Udviklingskomité afsluttede sine drøftelser af spørgsmålet på sit 80. møde den 4. oktober 2010 og blev enig om at fremsende vedlagte gennemsigtighedsmekanisme for præferencehandelsordninger til vedtagelse i WTO's Almindelige Råd -

VEDTAGET FØLGENDE AFGØRELSE:

Eneste artikel

Den holdning, som Den Europæiske Union skal indtage i Verdenshandelsorganisationens Almindelige Råd til gennemsigtighedsmekanismen for præferencehandelsordninger, som er knyttet som bilag til denne afgørelse, er at støtte dens vedtagelse.

Udfærdiget i […], den […].

På Rådets vegne

Formand

BILAG

GENNEMSIGTIGHEDSMEKANISME FOR PRÆFERENCEHANDELSORDNINGER

A. Dækning

1. Gennemsigtighedsmekanismen finder anvendelse på følgende præferencehandelsordninger ("PTA"):

a) Præferencehandelsordninger henhørende under punkt 2 i beslutningen af 28. november 1979 om differentieret og gunstigere behandling, gensidighed og øget deltagelse for udviklingslandenes vedkommende ("bemyndigelsesbestemmelsen") med undtagelse af regionale handelsaftaler i henhold til punkt 2, litra c)[4], som beskrevet i Det Almindelige Råds beslutning af 14. december 2006 (Gennemsigtighedsmekanismen i forbindelse med regionale handelsaftaler).

b) Præferencehandelsordninger i form af præferencebehandling - ydet af et hvilket som helst medlem - af varer fra de mindst udviklede lande.

c) Enhver anden ikke gensidig præferencebehandling med hjemmel i WTO-aftalen.

2. Formålet med denne mekanisme er at øge gennemsigtigheden i forbindelse med den pågældende præferencehandelsordning. Disse procedurer foregriber ikke substansen i de relevante bestemmelser i bemyndigelsesbestemmelsen eller ethvert andet instrument, som er nævnt i punkt 1, litra a), b) eller c), og påvirker på ingen måde medlemmernes rettigheder og pligter i henhold til WTO-aftalerne.

B. Meddelelse

3. Den påkrævede meddelelse af en præferencehandelsordning indgives så tidligt som muligt; meddelelsen indgives af det meddelende medlem[5], så snart det er muligt, før præferencebehandling finder anvendelse, og senest tre måneder efter, at præferencehandelsordningen er trådt i kraft.

4. De meddelende medlemmer specificerer, i henhold til hvilken bestemmelse i punkt 1, deres præferencehandelsordning meddeles. Det medlem, der indgiver meddelelse om en præferencehandelsordning, fremlægger den fulde ordlyd af den hertil knyttede lovgivning og eventuelle hertil knyttede instrumenter (f.eks. forordninger, bilag, tidsplaner og protokoller) på et af WTO's officielle sprog og i et elektronisk anvendeligt format, herunder med angivelse af eventuelle internetlinks.

C. Procedure til forbedring af gennemsigtigheden

5. Når præferencehandelsordningen er meddelt, vurderes den af Handels- og Udviklingskomitéen efter de i punkt 6 til 13 nedenfor fastsatte procedurer.

6. Handels- og Udviklingskomitéens vurdering af en meddelt præferencehandelsordning skal normalt være afsluttet efter en periode på højst et år at regne fra meddelelsesdatoen.

7. For at bistå medlemmerne med deres vurdering af en præferencehandelsordning:

a) stiller det meddelende medlem de data, som er beskrevet i bilag 1, til rådighed for WTO's sekretariat, i et elektronisk anvendeligt format. Hvis præferencehandelsordningen omfatter adskillige underordninger, bør dataene være så detaljerede, at dette muliggør en vurdering efter underordning. Opsplittede data for disse underordninger fremlægges, hvis de foreligger.

b) udarbejder WTO-sekretariatet en vejledning, hvori det angives, hvor specifikke typer information kan findes, eventuelt efter modellen i bilag 2. Vejledningen stilles til rådighed så hurtigt som muligt efter meddelelsen. Medlemmerne kan selv præsentere vejledningen, når de indgiver meddelelse om en præferencehandelsordning.

c) udarbejder WTO-sekretariatet en faktuel fremstilling af præferencehandelsordningen på eget ansvar og i fuldt samråd med det meddelende medlem, forinden denne rundsendes til medlemmerne. I forbindelse med disse forberedelser skal medlemmer, der modtager støtte efter præferencehandelsordningen, på anmodning have mulighed for at gennemse og fremsætte kommentarer til udkastet til den faktuelle fremstilling inden for en fastsat tidsramme og under hensyntagen til tidsfristerne for de endelige høringer med det meddelende medlem.

8. De i punkt 7, litra a), beskrevne data stilles til rådighed så hurtigt som muligt. Normalt skal indsendelse af data finde sted senest ti uger – eller, såfremt der er tale om præferencehandelsordninger, som er meddelt af medlemmer blandt udviklingslandene, 20 uger – efter datoen for meddelelse af præferencehandelsordningen.

9. Vejledningen og den faktuelle fremstilling, som er beskrevet i punkt 7, litra b) og c), baseres hovedsageligt på de oplysninger, som det meddelende medlem har afgivet; for at fremme den faktuelle nøjagtighed kan WTO's sekretariat om nødvendigt også benytte data, som er tilgængelige fra andre kilder, i fuldt samråd med de meddelende medlemmer og under hensyntagen til deres synspunkter. Ved udarbejdelsen af den faktuelle fremstilling skal sekretariatet anvende elementerne i bilag 3 som grundlag. Sekretariatet kan desuden eventuelt lade følgende elementer indgå i den faktuelle fremstilling: baggrundsoplysninger, omfang og dækning (varer og lande), undtagelser, bestemmelser vedrørende salg og distribution, særlige regler for ordningens anvendelse (graduering, berettigelse til yderligere præferencer), regler om oprindelse, bestemmelser, der har indflydelse på handelen med varer (f.eks. bestemmelser om intellektuel ejendomsret, arbejdskraft, miljø, tekniske handelshindringer, SPS og afbødende foranstaltninger på handelsområdet), specifikke toldrelaterede procedurer, varesammensætningen i importen fra det begunstigede medlem, opfyldelse af toldkontingenter, forholdet til andre præferencehandelsordninger med samme meddelende medlem og eventuelt import i henhold til præferencehandelsordningen i de seneste tre år. Ved udarbejdelsen af den faktuelle fremstilling skal WTO's sekretariat afholde sig fra enhver værdibedømmelse.

10. WTO-sekretariatets faktuelle fremstilling må ikke anvendes som grundlag for tvistbilæggelsesprocedurer eller med henblik på at give medlemmerne nye rettigheder eller forpligtelser.

11. Som hovedregel afholdes der et enkelt formelt møde i Handels- og Udviklingskomitéen for at vurdere hver af de præferencehandelsordninger, der er meddelt; enhver anden informationsudveksling bør finde sted skriftligt.

12. WTO-sekretariatets faktuelle fremstilling og eventuelle supplerende oplysninger, der er indsendt af det meddelende medlem, rundsendes på alle WTO's officielle sprog mindst 13 uger forud for det møde, der er afsat til vurderingen af præferencehandelsordningen. Skriftlige spørgsmål fra medlemmerne eller kommentarer til den præferencehandelsordning, som skal vurderes, sendes til det meddelende medlem via WTO's sekretariat senest otte uger før det pågældende møde; det meddelende medlem skal normalt besvare disse spørgsmål og kommentarer senest fem uger efter modtagelsen; WTO-sekretariatet sender disse spørgsmål eller kommentarer sammen med svarene til alle medlemmerne senest tre dage før det pågældende møde.

13. Alt indsendt skriftligt materiale samt referaterne fra det møde i Handels- og Udviklingskomitéen, der er afsat til vurdering af en meddelt præferencehandelsordning, rundsendes omgående på alle WTO's officielle sprog og stilles til rådighed på WTO's websted.

14. Et medlem kan på et hvilket som helst tidspunkt gøre Handels- og Udviklingskomitéen opmærksom på forslag til forbedringer af disse procedurers generelle virkemåde, herunder vedrørende de af sekretariatet udarbejdede faktuelle fremstillingers udførelse, format og indhold.

D. Efterfølgende meddelelse og afrapportering

15. De ændringer, der har betydning for gennemførelsen af en præferencehandelsordning i løbet af et kalenderår meddeles på årsbasis ikke senere end 30. juni i det umiddelbart efterfølgende kalenderår. De elementer, der skal meddeles i et elektronisk anvendeligt format, omfatter:

a) Retlige ændringer, herunder ændringer til eventuelle tilknyttede forklarende tekster samt eventuelle hertil hørende tidsplaner, bilag og protokoller på et af WTO's officielle sprog.

b) Ændringer i gennemførelsen af præferencehandelsordningen, herunder, men ikke begrænset til, en fortegnelse over graduerede begunstigede, over gradueringsperioden og eventuelt over specifikke dispensationer for varer/lande[6].

c) Ændringer i præferentielle toldsatser pr. begunstiget partner efter præferencehandelsordningen (på toldpositionsniveau).

16. Det meddelende medlem meddeler data vedrørende importen fra hver af de begunstigede partnere på årsbasis pr. toldposition, værdien af den samlede import, import underlagt mestbegunstigelsestold og import efter præferencehandelsordningen[7] senest den 31. oktober vedrørende det forgangne år.

17. Det meddelende medlem forventes ikke at stille de i henhold til punkt 15 og 16 krævede oplysninger på årsbasis til rådighed, hvis disse allerede er afgivet til den integrerede database eller på anden vis stillet til rådighed for sekretariatet i et passende elektronisk format[8]. Det er tilstrækkeligt at angive referencer til relevante offentligt tilgængelige websteder, hvor denne information findes i elektronisk anvendelige formater[9] og på et af de officielle WTO-sprog.

18. I det omfang et medlem blandt udviklingslandene kun har begrænset teknisk mulighed for at opfylde meddelelseskravene i punkt 16, vil dette ikke blive forventet af det pågældende medlem før den 31. juli 2013. Medlemmet kan inden den 31. juli 2012 forelægge en skitse over de skridt, det skal tages med henblik på opfyldelse af meddelelseskravene, for Handels- og Udviklingskomitéen.

19. Meddelelser indsendt i henhold til punkt 15 vil omgående blive stillet til rådighed på WTO's websted. Data, der skal meddeles i henhold til punkt 16, vil omgående blive stillet til rådighed i den integrerede database i overensstemmelse med IDB's udbredelsespolitik[10]. De data, der skal meddeles, foregriber ikke den retlige status af den påtænkte præferencehandelsordning.

E. Øvrige bestemmelser

20. Det er pålagt Handels- og Udviklingskomitéen at gennemføre denne gennemsigtighedsmekanisme. Med henblik på udøvelse de funktioner, som er fastsat i denne mekanisme, indkaldes Handels- og Udviklingskomitéen til ekstraordinært møde.

21. For hver præferencehandelsordning, som er i kraft på tidspunktet for vedtagelsen af disse gennemsigtighedsprocedurer, udarbejder WTO-sekretariatet i fuldt samråd med det meddelende medlem et faktuelt resumé[11].

22. På anmodning yder WTO's sekretariat (og eventuelt et hvilket som helst medlem) teknisk bistand til medlemmer blandt udviklingslandene, særligt de mindst udviklede af disse, for at hjælpe dem med at gennemføre denne gennemsigtighedsmekanisme; dette gælder især, men er ikke begrænset til, udarbejdelse af data om præferencehandelsordninger og andre oplysninger, som skal indsendes til WTO's sekretariat, og adgang til oplysninger indgivet af det meddelende medlem.

23. Et medlem kan på et hvilket som helst tidspunkt gøre Handels- og Udviklingskomitéen opmærksom på oplysninger om en præferencehandelsordning, som det mener burde have været meddelt medlemmerne inden for rammerne af disse procedurer.

24. WTO's sekretariat opretholder en ajourført elektronisk database over de enkelte præferencehandelsordninger. Databasen skal indeholde de relevante toldsatser og handelsrelaterede oplysninger og give adgang til alt det skriftlige materiale om meddelte præferencehandelsordninger, som er tilgængeligt hos WTO. Databasen skal struktureres således, at den er let tilgængelig for offentligheden. Adgangen til de data, der henvises til i punkt 17, skal være i overensstemmelse med den vedtagne udbredelsespolitik for IDB[12].

25. De præferencehandelsordninger, der allerede er meddelt i henhold til de relevante WTO-gennemsigtighedsbestemmelser, og som er gældende, vil blive gjort til genstand for procedurerne i afsnit D til E ovenfor.

F. Revision af mekanismen

26. Denne gennemsigtighedsmekanisme finder anvendelse på foreløbigt grundlag, indtil WTO's medlemmer vedtager dens permanente anvendelse. Medlemmerne tager efter tre år mekanismen op til revision og ændrer den om nødvendigt i lyset af de erfaringer, der er indhentet ved dens foreløbige anvendelse.

BILAG 1

Første meddelelse af præferencehandelsordninger ved meddelende medlemmer

1. Det meddelende medlem meddeler WTO de oplysninger, der kræves i dette bilag. Det meddelende medlem forventes ikke at stille de i henhold til dette bilag krævede oplysninger til rådighed, hvis disse allerede er afgivet til den integrerede database eller på anden vis stillet til rådighed for sekretariatet i passende elektronisk form[13].

2. Det medlem, der indgiver meddelelse om en præferencehandelsordning, indsender følgende data på toldpositionsniveau[14]:

a) En fuldstændig fortegnelse over præferencetoldsatser efter præferencehandelsordningen for hver begunstiget partner.

b) En fuldstændig fortegnelse over de af det meddelende medlems MBT-toldsatser, der finder anvendelse det år, præferencehandelsordningen træder i kraft, og året forinden.

c) I det omfang det er relevant: andre data (f.eks. toldsatskontingenter, sæsonrestriktioner, særlige beskyttelsesforanstaltninger og værditoldækvivalenter for ikke-værdibaseret told, hvis sådanne foreligger).

d) Varespecifikke præferentielle oprindelsesbestemmelser som defineret i præferencehandelsordningen.

e) Data vedrørende importen de seneste tre år forud for meddelelsen fra hver af de begunstigede partnere: værdien af den samlede import, import underlagt mestbegunstigelsestold og import efter præferencehandelsordningen[15].

3. Det meddelende medlem forelægger desuden enhver anden generel oplysning, som det finder relevant med henblik på yderligere præcisering af præferencehandelsordningen, eller angiver eventuelt internetlink hertil, jf. eksemplerne nedenfor:[16]

a) Eventuelle detaljer vedrørende kriterierne for graduering og for degraduering og disses anvendelse (bestemmelser om tidlig/tidligere meddelelse af varer/lande, der skal gradueres; tidsplan for procedurerne i forbindelse med graduering).

b) Varedækning og undtagelser fra ordningen.

c) Dækning af de begunstigede lande.

d) Tekniske håndbøger vedrørende mulige begunstigede parters anvendelse af præferencehandelsordningen.

e) Andre tilgængelige forklarende noter og hurtigopslagsværker vedrørende præferencehandelsordningens elementer og dens gennemførelsesbestemmelser.

BILAG 2

Vejledning til præferencehandelsordninger

A - BASISOPLYSNINGER: |

1) Meddelende medlem: (Det meddelende medlems navn) |

2) Dato for ikrafttrædelse af præferencehandelsordningen: (Angiv dato og link til relevant kilde) |

3) Dato for seneste fornyelse af præferencehandelsordningen: (Angiv dato og link til relevant kilde) |

4) Dato for anmeldelse til WTO; symbol for WTO-dokumenter: (Angiv dato og link til relevant kilde; angiv symbol for og link til dokumentet) |

5) Præferencehandelsordningens udløbsdato: (Angiv dato og link til relevant kilde) |

6) Antal begunstigede: (Angiv det nuværende antal begunstigede og link til relevant kilde) |

7) Antal omfattede varer (toldpositioner): (Angiv det nuværende antal omfattede varer (toldpositioner) og link til relevant kilde) |

8) Retsakter for præferencehandelsordninger, tilknyttet lovgivning og offentliggørelse af ændringer til præferencehandelsordninger: (Angiv navn, nummer og link til den meddelende medlemsstats love) |

9) Myndigheder, der bevilger præferencebehandling: (Angiv myndighed, der har beføjelse til at bevilge præferencebehandling, og link til relevant kilde) |

10) Nationale myndigheder med ansvar for forvaltning af præferencehandelsordningen: (Angiv den myndighed, der har ansvar for forvaltningen af præferencebehandlingen, og link til relevant kilde) |

B – REFERENCER TIL OPLYSNINGER OM: |

I. BEGUNSTIGEDE |

a) Fortegnelse over begunstigede: (Indsæt link til den fuldstændige fortegnelse over begunstigede) |

b) Berettigelse: (Angiv dokument (artikel/afsnit) indeholdende berettigelseskriterier og link hertil) |

c) Restriktioner for berettigelse: (Angiv dokument (artikel/afsnit) indeholdende restriktioner for berettigelseskriterier og link hertil) |

d) Ændring til fortegnelsen over begunstigede: (Angiv dokument (artikel/afsnit) indeholdende kriterierne for ændring af fortegnelsen over begunstigede og link hertil) |

II. VAREDÆKNING (I OVERENSSTEMMELSE MED DET MEDDELENDE MEDLEMS VAREKLASSIFIKATION) |

a) Fortegnelse over de omfattede varer: (Indsæt link til den fuldstændige fortegnelse over de omfattede varer) |

b) Ikke omfattede varer: (Indsæt link til den fuldstændige fortegnelse over ikke omfattede varer) |

c) Ændring til fortegnelsen over omfattede varer: (Angiv dokument (artikel/afsnit) indeholdende bestemmelser om ændring af fortegnelsen over omfattede varer og angiv link hertil) |

III. BEHANDLING EFTER PRÆFERENCEHANDELSORDNINGEN |

a) Toldbehandling: (Angiv dokument (artikel/afsnit) indeholdende bestemmelser om toldbehandling og link hertil) |

b) Undtagelser: (Angiv dokument (artikel/afsnit) indeholdende bestemmelser om undtagelser fra toldbehandling og link hertil) |

c) Anden præferencebehandling: (Angiv dokument (artikel/afsnit) indeholdende bestemmelser om anden præferencebehandling og link hertil) |

d) Anmodning om præferencebehandling: (Angiv link til beskrivelse af procedurerne for anmodning om præferencebehandling) |

IV. REGLER VEDRØRENDE OPRINDELSE (HERUNDER KRAV OG RESTRIKTIONER) |

Angiv dokument (artikel/afsnit) indeholdende regler vedrørende oprindelse, herunder krav og restriktioner vedrørende oprindelse. Angiv link til dokumentet) |

V. HANDELSVOLUMEN OMFATTET AF PRÆFERENCBEHANDLING DE SENESTE 3 (TRE) ÅR (mio. USD) |

(Angiv link til relevante handelsstatistikker og særlige krav vedrørende adgang til webstedet, hvis sådanne findes) |

BILAG 3

Faktuelt resumé af gældende præferencehandelsordninger

I. MEDDELENDE MEDLEM |

(Det meddelende medlems navn) |

II. IKRAFTRÆDELSESDATO / SENEST FORNYET |

(Angiv dato og link til relevant kilde) |

III. UDLØBSDATO |

(Angiv dato og link til relevant kilde) |

IV. HERTIL KNYTTEDE WTO/GATT-DOKUMENTER OG LINKS TIL NATIONAL LOVGIVNING |

(Angiv dokumentnummer og link til dokumentet) |

(Angiv navn/nummer på loven(-e) og link hertil) |

V. ANTALLET AF BEGUNSTIGEDE |

(Angiv det nuværende antal og link til relevant kilde) |

- Berettigelseskriterier: (Angiv beskrivelse af berettigelseskriterier og indsæt link hertil) |

VI. ANTAL OMFATTEDE VARER (I OVERENSSTEMMELSE MED DET MEDDELENDE MEDLEMS VAREKLASSIFIKATION) |

(Angiv det nuværende antal og link til relevant kilde) |

- Undtagelser: (Angiv det nuværende antal og link til relevant kilde) |

VII. PRÆFERENCEBEHANDLING |

(Angiv dokument (artikel/afsnit) indeholdende bestemmelser om præferencebehandling og link hertil) |

VIII. OPRINDELSESREGLER |

Angiv dokument (artikel/afsnit) indeholdende regler vedrørende oprindelse, herunder krav og restriktioner vedrørende oprindelse. Angiv link til dokumentet) |

IX. DATA VEDRØRENDE HANDEL OMFATTET AF PRÆFERENCEBEHANDLING (mio. USD) |

(US) HS-kapitel År – 1 År – 2 År – 3 I alt |

[1] WTO's Afgørelse WT/L/671.

[2] Afgørelsen blev rundsendt som WT/L/672.

[3] WT/COMTD/71 af 11. oktober 2010.

[4] Med henblik på større klarhed er Den globale handelspræferenceordning (GSTP), siden den er meddelt GATT/WTO i henhold til punkt 2, litra c), i bemyndigelsesbestemmelsen, ikke omfattet af denne mekanisme, men i stedet af Det Almindelige Råds beslutning af 14. december 2006 (gennemsigtighedsmekanismen i forbindelse med regionale handelsaftaler).

[5] Det meddelende medlem er det medlem, der tildeler ikke gensidige præferencer.

[6] [For eksempel ændringer i antallet af begunstigede; nye ansøgninger om præferencebehandling; degraduering af lande, sektorer og/eller varer; sæsonbetingede ændringer; gennemførelse af særlige beskyttelsesforanstaltninger; opfyldelse af toldkontingenter; eventuelle ændringer som følge af omstændighederne i forbindelse med udvidelsen af anden præferencebehandling.] Denne fodnote er kun relevant i forbindelse med forhandlingerne; den vil blive fjernet fra teksten, når forhandlingerne er tilendebragt.

[7] Hvis det meddelende medlem allerede har indgivet de pågældende data til UNCTAD, er det tilstrækkeligt at sende kopi af disse data til WTO, hvis disse er i overensstemmelse med kravene vedrørende meddelelse i punkt 16.

[8] Data kan indsendes i pc-databaseformater, regnearkformater eller som tekst (tabulatorsepareret). Anvendelse af tekstbehandlingsformater bør om muligt undgås. Med det meddelende medlems samtykke kan data vedrørende handel og toldsatser, som er afgivet i forbindelse med årlige indberetninger, efterfølgende indføres i den integrerede database (IDB), hvis de overholder IDB's dataformater. Se i denne forbindelse dokument G/MA/IDB/W/6 ("Guidelines for Supplying PC IDB Submissions") og dokument G/MA/238 med bilag vedrørende udbredelse af IDB-data.

[9] Ved anvendelse af et "elektronisk anvendeligt format" kan hele datasæt fra et medlems årsdata downloades uden restriktioner (der er f.eks. ingen begrænsning i antallet af downloadede toldpositioner eller poster) og i et format, der kan bearbejdes til databasens format af WTO-sekretariatet.

[10] Dokument G/MA/238.

[11] Se modellen i bilag 3.

[12] Dokument G/MA/238.

[13] Data kan indsendes i pc-databaseformater, regnearkformater eller som tekst (tabulatorsepareret). Anvendelse af tekstbehandlingsformater bør om muligt undgås. Data vedrørende handel og toldsatser, som er afgivet i forbindelse med meddelelse af en præferencehandelsordning, kan efterfølgende indføres i den integrerede WTO-database (IDB), hvis de overholder IDB's dataformater. Se i denne forbindelse dokument G/MA/IDB/W/6 ("Guidelines for Supplying PC IDB Submissions") og dokument G/MA/238 med bilag vedrørende udbredelse af IDB-data. Hvis det meddelende medlem allerede har indgivet de pågældende data til UNCTAD, er det tilstrækkeligt at sende kopi af disse data til WTO, hvis disse er i overensstemmelse med kravene vedrørende meddelelser i dette bilag.

[14] Med "toldposition" menes en detaljeret opdeling efter den nationale toldnomenklatur (HS-koder med f.eks. 8, 10 eller flere cifre). Det er afgørende, at alle de angivne dataelementer følger den samme nationale toldnomenklatur eller er forbundet med tilsvarende konverteringstabeller.

[15] Medlemmerne anerkender, at data vedrørende punkt 2 e) i forbindelse med den første meddelelse, som skal foretages efter mekanismens ikrafttrædelse, kun fremlægges af det meddelende medlem, hvis de allerede foreligger.

[16] Herunder, men ikke begrænset til, a) kriterier og restriktioner for begunstigelse, ændringer til fortegnelsen over begunstigede; b) toldbehandling, anden præferencebehandling, undtagelser fra præferencebehandling; c) fortegnelse over begunstigede, antal begunstigede, historik vedrørende lande, der er udelukket fra præferencebehandling; d) håndbøger fra UNCTAD (f.eks. http://www.unctad.org/en/docs/itcdtsbmisc42rev3_en.pdf og http://www.unctad.org/en/docs/itcdtsbmisc25rev2_en.pdf); e) medlemmers regeringer (http://www.ustr.gov/assets/Trade_Development/Preference_Programs/GSP/asset_upload_file406_10685.pdf ).